text: Sains Alessins est issus de la nef,
   Tout un cemin s'en commence a aler,
   Sous une espine s’asist pour reposer.
   Il est malade, si est moult enfremés;
   Si crient morir par estranges ostés;
   Son sautier a parfondement preé:
   II l’a ouvert, si a dedens gardé.
   Si a tels letres el parcemin trouvé.
   Que la mere a son enfant a garder
   Set ans tous plains: c’est li primiers eés;
   Et puis après, s'il ciel en effretés,
   Toute sa vie que il a a durer;
   PageV01P240
   Or vauroit si son pére araisonner,
   Par itel guise peust a lui parler
   Nel couneust a son roumanc parler,
   Et sa prouvende li vaura demander,
   S’a Dieu pleust que li vausist douner.
   Si vauroit miés ses aumosnes user
   Que les autrui dont il fust encombrés;
   S’en esteroit plus sauls a Damedé,
   N' en son herbec ne vauroit ja ester,
   Mais ça defors gesir sous son degré;
   Puis atendroit le merci Damedé
   Et le juise qu’il li a destiné.
   De sa despoille est tous atapinés.
   Va s’ent en Roume a son pére parler.
  